  Виталий Пронин Шаерамы Сталинград понна ожмаськонэз буре вайизы.75 ар талэсь азьло, 1943-тӥ арын 2-тӥ феврале, йылпумъяськиз Сталинград понна ожмаськон. Со Быдӟым ожлэн историяз одӥгез кӧшкемытэз луиз.Сталинград (туала Волгоград) ожмаськонын вормон туж дуно усиз. Совето Союз ыштӥз 480 сюрс пала ожгарчиоссэ, нош тушмон - 300 сюрс пала. Кӧня быризы Сталинградын улӥсьёс - йӧнала лыдъямын ик ӧвӧл.Удмурт историк, гожъяськись Николай Кузнецов верамъя, та ожын ог 90 процентэз  ожмаськисьёс быризы но сӧсырмизы. Улэпкын доразы бертэм фронтовикъёс но уноез кема ӧз улэ - ог 20 ар куспын улонысь кошкизы. Туннэ шаерамы Сталинград оже пыриськем 6 гинэ фронтовикъёс уло.Сталинград ожын вормем дырысен 75 ар тырмонлы но Горд армия кылдэм дырысен 100 ар тырмонлы сӥзьыса, 2-тӥ феврале Удмуртиысь Йӧскалык музейын «Бессмертие Сталинграда» пумиськон ортчоз. Отын Н. Кузнецов вераськоз Совето Союзысь Герой нимын но мукет вылӥ наградаосын пусъем дано удмурт ожгарчиос, Сталинград оже пыриськем Удмуртиысь дивизиос сярысь. Нош усьтӥськоз ужрад «Великие сражения эпохи. Сталинград-Курск - год 1943» (12+) адӟытон бордысен.Елена Рябина Туспуктэм: Сарапулысь Администрацилэн пресс-службаез   